Man in hof ná Diwali-uitlatingsArgieffoto Dawie Kriel het Dinsdag in die Durbanse landdroshof verskyn nadat hy rassistiese uitlatings op Facebook gemaak het oor Diwali-vieringe. Kriel staan tereg op ŉ aanklag van crimen injuria oor die plasing op sosiale media. Landdros Thema Sishi het die saak tot 27 Januarie uitgestel om sy nuut aangestelde prokureur, Logan Padayachee, die geleentheid te bied om voor te berei om te pleit. Kriel het tydens ŉ vorige hofverskyning aangedui dat hy van voornemens is om skuldig te pleit. Talle ondersteuners van die DA en die ANC het die verrigtinge bygewoon. Byna 80 lede van die twee partye het buite die hof gedans en plakkate rondgewaai waarop Kriel se naam verskyn en rassisme verwerp word. Diwali is die Hindu- fees van ligte, en simboliseer vir gelowiges die oorwinning van lig oor donker, goed oor kwaad, kennis oor onkunde, en hoop oor wanhoop. Die Diwali-vuurwerkvertoning in Durban is jaarliks ŉ twisappel tussen diereliefhebbers en diegene wat Diwali met vuurwerke wil vier. Maroela Media het vroeër berig Kriel het die inskrywing vinnig verwyder en om verskoning gevra. Hy het gesê hy het die aand met troeteldiere gewerk wat deur die vuurwerke geraak is. “Ek was so emosioneel toe ek die inskrywing gemaak het. Ek het dit vinnig uitgevee, maar dit was te laat. Ek verstaan dat dit pyn en woede veroorsaak het, maar ek wil ook graag hê hulle moet my pyn en woede verstaan toe ek met die diere gewerk het,” het Kriel aan East Coast Radio gesê. Lees alle vorige berigte oor Dawie Kriel op Maroela Media.